કરોડો ચાહકોના દિલમાં વર્ષો સુધી રાજ કરનાર બોલીવૂડના ‘રુપ કી રાની’ શ્રીદેવી કપૂરને આજે અહીં સંપૂર્ણ રાજકીય સમ્માન સાથે અંતિમ વિદાય આપવામાં આવી છે. બપોરે 3.30 વાગ્યે શ્રીદેવીની અંતિમ યાત્રા કાઢવામાં આવી હતી અને લગભગ બે કલાકે અંતિમ યાત્રા વિલે પાર્લે (વેસ્ટ) સ્થિત સ્મશાનભૂમિ ખાતે પહોંચી હતી. ત્યાં ઈલેક્ટ્રિક સ્મશાનમાં એમના અંતિમ સંસ્કાર કરવામાં આવ્યા હતા. પતિ અને જાણીતા નિર્માતા બોની કપૂરે શ્રીદેવીના પાર્થિવ શરીરને અગ્નિદાહ આપ્યો હતો. એ સાથે જ મહાન અભિનેત્રીનો નશ્વર દેહ પંચમહાભૂતમાં વિલીન થયો હતો.